text: সালমান স্মরণে গাইলেন ইমরান
  / আনন্দ বিনোদন / সালমান স্মরণে গাইলেন ইমরান
  গানটির ভিডিওতে ইমরানের সঙ্গে মডেল হয়েছেন নায়িকা নাজিফা তুষি
  জনপ্রিয় সঙ্গীত পরিচালক ও গায়ক ইমরানের প্রিয় নায়ক ছিলেন সালমান শাহ। অকাল প্রয়াত এই নায়কের জন্মদিন আগামী ১৯ সেপ্টেম্বর। দিনটিকে স্মরণ করে সালমান শাহ ও শিল্পী অভিনীত 'প্রিয়জন' ছবির 'এ জীবনে যারে চেয়েছি' গানটি কণ্ঠে তুলেছেন ইমরান। নতুন করে গানটির সঙ্গীতায়োজনও করেছেন তিনি। ইতোমধ্যে গানটির ভিডিও তৈরি হয়েছে। গানটির মূল শিল্পী সাবিনা ইয়াসমীন ও এন্ড্রু কিশোর। গীতিকার মনিরুজ্জামান মনির ও সুরকার আলম খান।
  এর আগে স্টেজে, টিভি লাইভে এমনকি চলচ্চিত্রের জন্যও সালমান অভিনীত ছবির গান গেয়েছেন ইমরান। এবারই প্রথম তিনি এই নায়কের জন্মদিনকে স্মরণ করলেন এভাবে।
  এ প্রসঙ্গে ইমরান বলেন, 'সালমান শাহ আমাদের স্বপ্নের নায়ক। আমার অনেক পছন্দ তাকে। আর ছোটবেলা থেকে যার গান শুনে প্লেব্যাক শিল্পী হওয়ার স্বপ্ন দেখেছি তিনি হচ্ছেন এন্ড্রু কিশোর দাদা। গানটির আরেক শিল্পী সাবিনা ইয়াসমীন ম্যাডাম এবং সুরকার আলম খান চাচারও অনেক বড় ভক্ত আমি। সব ভালোলাগাকে এক করতে চেয়েছি এই ট্রিবিউটের মাধ্যমে। গানটির মূল সুর ঠিক রেখে সঙ্গীতায়োজন করার চেষ্টা করেছি।'
  এ প্রসঙ্গে নাজিফা তুষি বলেন, ‌'ইমরানের সঙ্গে প্রথম কাজ করে অনেক ভালো লাগছে। যে গানটি করেছি এটি আমার অনেক পছন্দের। ছোটবেলায় বারবার শুনতাম এটি। কারণটা ছিল সালমান শাহ।'